**Þingskjal nr. 6**

**Samþykkt X. þings Samiðnar um efnahags- og kjaramál**

Mikilvægt er að ná fram efnahagslegum stöðugleika, án hans verður erfitt að tryggja kaupmátt á næstu misserum. Það er sameiginleg ábyrgð stjórnvalda og vinnumarkaðarins að taka höndum saman við að skapa sátt um stöðugleikann. Samiðn er tilbúið í þá vegferð og skorar á stjórnvöld að eiga virkt samtal.

Þing Samiðnar leggur áherslu á hlutfallshækkun launa enda hafa krónutöluhækkanir síðustu missera ekki þjónað hagsmunum félagsmönnum aðildarfélaga þess. Það er þjóðfélagslegur hagur að fjölga iðnaðarmönnum en til þess að svo megi verða þarf umbun fyrir menntun að skila sér til hópsins. Framundan er gríðarleg uppbygging húsnæðis og mikilvægt að fagmenntað fólk sé ráðið til þeirra starfa.

Félagslegt undirboð gagnvart erlendu vinnuafli er meinsemd á íslenskum vinnumarkaði sem ekki er hægt að búa við og mikilvægt er að skerpa löggjöfina og beita viðurlögum við launaþjófnaði. Til að tryggja aðgang að vel menntuðu starfsfólki er nauðsynlegt að kjör og aðbúnaður sé samkeppnisfær við það sem gerist annars staðar.

Þing Samiðnar lýsir miklum vonbrigðum með hversu hægt gengur að koma til framkvæmda fyrirheitum stjórnvalda gegn félagslegum undirboðum sem gefin voru í tengslum við Lífskjarasamninginn. Yfirlýsing stjórnvalda er í 11 liðum sem átti að grípa til en eru að mestu ósnertir. Þingið krefst þess að stjórnvöld standi við gefin fyrirheit um að vinna markvist gegn félagslegum undirboðum á íslenskum vinnumarkaði en lýsir jafnframt yfir miklum vilja til samstarfs við stjórnvöld til að vinna gegn þessari meinsemd.

Þing Samiðnar skorar á ríkisstjórn og sveitarfélög að halda aftur af gjaldskrárhækkunum til að liðka fyrir gerð kjarasamninga.